2. eesmärk: läbida 7 km joostes  Olen igal aastal läbinud Maijooksu käies, kuid sel aastal mõtlesin joosta. Tahaksin ennast proovile panna, kas suudan 7 km joosta ilma vahepeal kõndimata.  Soovitused. Jooksutreeningute puhul on kõige tähtsam reeglipärasus. Olenemata sellest, kas oled algaja või valmistud juba maratoniks, võib hea vormi saavutada kolme treeningukorraga nädalas, vähemaga hakkama ei saa. Hea trennisagedus on üle päeva, siis on edusammud esialgu lausa tormilised.  Korraliku tulemuseni siiski kiirteed ei ole. Alustades tuleb eriti hoolikalt silmas pidada, et jooksmine  üleloomuliku jõupingutusena ei tunduks ning ennast ei vigastataks. Kuna kõndimine on inimese kõige loomulikum liikumisviis, võib treeninguid alustades seda julgelt jooksmisega kombineerida.  Treeninguplaan on hea motivaator, mis paneb ka raskematel hetkedel riideid selga ajama ning mugavast tugitoolist jooksurajale suunduma. Kindel eesmärk aitab treeningud sihipärasemaks muuta ning kujuteldavaid takistusi (tööväsimus, vihmane ilm jm) eirata. Innustada võib hea kaaslane, muusika või juttude kuulamine jooksu  ajal (nii ei kuule ka enda hingeldamist) või uute jooksuriiete ja -jalatsite soetamine.